钦定古今图书集成/明伦汇编/交谊典/第019卷 > 礼记 > 《曲礼》
## 钦定古今图书集成/明伦汇编/交谊典/第019卷 > 礼记 > 《曲礼》

谋于长者，必操几杖以从之。长者问，不辞让而对，非
礼也。

〈疏〉“操”，执持也。杖可以策身，几可以扶己，俱是养尊者之物，故于谋议之时持就也。

又

长者与之提携，则两手奉长者之手，负《剑辟咡》诏之，
则掩口而对。

〈注〉“习其扶持尊者”，“提携”谓牵将行。“负”，谓置之于背。“剑”，谓挟之于旁。“辟咡诏之”，谓倾头与语。口旁曰咡，掩口而对。“习其乡尊者”，屏气也。〈集说〉蓝田吕氏曰：“长者与之提携，则两手奉长者之手，以长者之意不可以不承也。负剑辟咡，诏之则掩口而对，以气之逼人，人或恶之也。古之佩剑者挟之于旁，负剑，即佩剑也。童子之幼者长者，或旁挟之，如负剑然，故谓之负剑也。”马氏曰：“就而携之，则奉其手，近而诏之则掩口而对者，皆事长之礼也。古之成人有德，小子有造”者，岂一朝一夕之习哉？盖自幼稚而已知礼让矣。少而习之，壮而行之，老而安之，古人年弥高而德弥劭者，盖出于此也。

从于先生，不越路而与人言。遭先生于道，趋而进，正
立拱手。先生与之言，则对，不与之言，则趋而退。

〈注〉“不越路”，与人言尊不二也。先生老人教学者拱手为有教，使趋退，为其不欲与己并行。〈集说〉马氏曰：“先生者，齿长而有德之称。古之冠者见于乡大夫

乡先生乡饮酒之礼，主人就先生而谋宾，尊爵贵德之义也。孟子以先生目宋牼而自谓长者，盖长者长于彼而未必有德，先生德齿俱高矣。尊者体舒，卑者体蹙；进退必趋者，卑以自处也。永嘉戴氏曰：“《礼》无二敬，从先生而越路与人言，则敬有所分矣。趋进者，惧先生之有教令也；趋退者，不敢与先生并行也。道遇” 长者而引避，虽足以致敬而非所以承命也。长者不与之言而随行不置，亦非所谓承意也。进退之际，其难如此，可不谨哉！

“从长者而上丘陵”，则必乡长者所视。

〈集说〉永嘉戴氏曰：“从长者而升高，非以远览也，所以承教也。违长者所视，则志在览物，敬长之意失矣。况长者欲有所问乎？”

今年新先辈以遏密之际，每有䜩集，必资清谈，书此奉贺　　　　　　　　　《唐·赵嘏》

天上高高月桂丛，分明三十一枝风。满怀春色向人
动，遮路乱花迎马红。鹤驭回飘云雨外，《兰亭》不在管
弦中。居然如是前贤事，何必青楼倚翠空。